Tirsdag morgen blev den igangværende sygeplejerskestrejke endnu større. Over 700 er blevet hjemme og 77 af dem arbejder i Nordjylland. Et af de steder, der er berørt, er øjenambulatoriet på Aalborg Universitetshospital. Her behandler man normalt omkring 250 patienter om dagen, men nu hvor godt 30 sygeplejersker fra afdelingen er udtaget til strejke, er det kun de akutte patienter, der kommer til. - Vi har meget nedsat aktivitet. Vi har måttet aflyse mange af vores kirurgiske patienter. Det er primært dem, der kan mærke strejken. De patienter, der har behov for at se en øjenlæge og har nogle specielle øjensygdomme, der er påkrævet behandling, bliver selvfølgelig stadigvæk tilset og får behandling hos os, siger Ninna Ingeborg Christiansen, der er tillidsrepræsentant på øjenambulatoriet. Strejken mærkes Med de nye strejketiltag fra Dansk Sygeplejeråd er der nu udtaget over 5000 sygeplejersker og over 50.000 operationer og aktiviteter er udsat på landsplan. Også i Nordjylland kan strejken, der nu er gået ind i sin ottende uge, mærkes. - Det har jeg det selvfølgelig ikke godt med. Det er jo mit sygeplejehjerte, der bløder, fordi patienterne bliver påvirket af den her konflikt, men vi tager ikke patienterne som gidsler. Tværtimod, så tilser vi de patienter, der har akut brug for hjælp, siger Ninna Ingeborg Thomsen. DSR: Nødvendigt pres I morgen er der møde mellem Dansk Sygeplejeråd (DSR) og Danske Regioner. Et møde, som DSR i ugevis offentligt har givet til kende, at man har ønsket. - Vi er kede af, at vi nu rammer endnu flere patienter. Men det er åbenbart nødvendigt at lægge større pres på arbejdsgiverne for at få dem til forhandlingsbordet, så vi kan få opfyldt det rimelige krav om en løn til sygeplejerskerne, der afspejler uddannelse, indsats og kompetencer, siger kredsformand Jytte Wester.

Referat:
Dagen før mødet mellem Dansk Sygeplejeråd og Danske Regioner udvides strejken med over 700 sygeplejersker. Det går blandt andet ud over øjenpatienter på Aalborg Universitetshospital.